DA Den Europæiske Unions Tidende C 46/17

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 46/12

Denne offentliggørelse giver ret til at gøre indsigelse mod ansøgningen, jf. artikel 7 i forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»DRESDNER CHRISTSTOLLEN/DRESDNER STOLLEN/DRESDNER WEIHNACHTSSTOLLEN«

EF-Nr.: DE-PGI-0005-0704-17.06.2008

BGB ( X ) BOB ( )

1. Navn:

»Dresdner Christstollen/Dresdner Stollen/Dresdner Weihnachtsstollen«

2. Medlemsstat eller tredjeland:

Tyskland

3. Beskrivelse af landbrugsproduktet eller fødevaren:

3.1. Produkttype:

Kategori 2.4 Finere bagværk

3.2. Beskrivelse af produktet med betegnelsen i punkt 1:

»Dresdner Stollen«, »Dresdner Weihnachtsstollen« og »Dresdner Christstollen« (i det følgende benævnt »Stollen«) er massive gærkager med et højt indhold af smør og frugter, der hovedsagelig fremstilles i perioden august til januar. Stollen formes i hånden og skæres hhv. rives eller rulles hhv. bankes i brødform; de må ikke bages i forme. De skal mindst veje 500 g.

Stollen skal mindst indeholde følgende ingredienser: hvedemel af type 405 eller 550, sødmælk eller sødmælkspulver, strøsukker, frisk smør eller smørolie, kandiseret appelsin- og/eller citronskal, sultana-rosiner, søde og bitre mandler, citronskaller, bordsalt, puddersukker og krydderier.

De må ikke indeholde følgende ingredienser:

Kunstige smagsstoffer, direkte tilsatte tilsætningsstoffer og margarine.

Følgende ingredienser skal benyttes i følgende andele i forhold til andelen af mel.

Frisk smør eller en tilsvarende mængde smørolie: 50 %

Sultana-rosiner: 65 %

Kandiseret citron- og/eller appelsinskal: 20 %

Søde og bitre mandler: 15 %

Stollen har en regelmæssig form og er passende brunet og regelmæssigt smurt og pudret med sukker. Krummen er let med jævnt fordelte frugter. Stollen har en ren, aromatisk og afrundet duft og smag.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Hele fremstillingen af Stollen skal foregå i det geografiske område.

3.6. Særlige regler vedrørende udskæring, rivning, emballering osv.:

Stollen skal emballeres og etiketteres umiddelbart efter fremstillingen og senest før transporten fra producenten hhv. salg fra producenten for at undgå bakteriel eller anden skadelig kontaminering — især med tanke på den smør- og sukkerholdige skorpe.

3.7. Særlige regler for mærkning:

»Dresdner Stollen«, »Dresdner Weihnachtsstollen« eller »Dresdner Christstollen« skal være anført tydeligt på etiketten, som anbringes synligt på emballagens overside.

Producenten angiver sit navn eller firmanavn synligt på emballagen, men med en mindre fremtrædende skrift end den, som benyttes til angivelse af »Dresdner Stollen«, »Dresdner Weihnachtsstollen« eller »Dresdner Christstollen« på emballagen.

Foruden producentens navn kan navnet på den person eller det firma, som forhandler varen, også angives på emballagen, idet det skal fremgå, at personen/firmaet er detailhandlende. Disse oplysninger om detailhandlende må kun anbringes på den smalle sideflade og/eller undersiden af emballagen. Detailhandelsoplysningerne må ikke gøres mere fremtrædende end producentoplysningerne.

På emballagens synlige overside anbringes nedenstående kvalitetssegl med producentens individuelle kontrolnummer.

4. Præcis afgrænsning af det geografiske område:

Historien har skabt det geografiske oprindelsesområde, som afgrænses til Landeshauptstadt Dresden og følgende omegnsbyer:

Moritzburg, Radebeul, Arnsdorf, Ottendorf-Okrilla, Radeburg, Coswig, Pirna, Wachau, Freital, Radeberg, Weinböhla og Heidenau.

5. Tilknytning til det geografiske område:

5.1. Det geografiske områdes egenart:

Traditionen med at bage Stollen i det geografiske område kan føres tilbage til det 15. århundrede. På Dresdner Striezelmarkt, der omtales officielt for første gang i 1434, var de allerede kendt under betegnelsen Striezel. I 1530 blev Stollen betegnet som »Christstollen« i et dokument fra Dresdner Ratsarchiv. Særligt berømt er det såkaldte »smørbrev« fra omkring 1490 fra pave Innocens VIII (1432-1492), der ophævede forbuddet ved paveligt dekret fra 1450 mod at bruge smør til bagning i adventstiden (dengang en fasteperiode) for bagerne i Dresden. Siden 1727 blev Dresdner Stollen ved juletid serveret for August den Stærkes saksiske hof, og han lod i 1730 Dresdens bagere bage en Stollen på 1,8 ton, som blev serveret for 24 000 gæster på Zeithainer Lustlager. Traditionen med at bage Stollen af høj kvalitet videreføres og overvåges siden da løbende af bagere og konditorer i det geografiske område; de traditionelle opskrifter — der til dels kan føres tilbage til middelalderen — overleveres inden for de enkelte virksomheder.

5.2. Produktets egenart:

Dresdner Stollen kendetegnes særligt ved sin anseelse og kvalitet. Den særlige anseelse dokumenteres ikke mindst ved, at der hvert år verden over sælges ca. 2 mio. Stollen, som er fremstillet i det geografiske område, hvilket bekræftes af de udtalelser, som i forbindelse med denne ansøgning er afgivet af bl.a. den tyske konditorsammenslutning DKB, Sächsischen Staatsministerium für Umwelt und Landwirtschaft og Handwerkskammer Dresden. Dresdner Stollens særlige kvalitet følger af de kvalitetskrav, der altid er blevet håndhævet og for mange år siden blev vedtægtsmæssigt fastsat og kontrolleret via interne inspektionsprocedurer. Dresdner Stollen føres på grund af den høje kvalitet som et topprodukt, og ved uafhængige tests (f.eks. Stiftung Warentest) bedømmes varen i en selvstændig kategori. I 1993 fremgik det af en rundspørge, at mere end 60 % af de adspurgte var af den opfattelse, at betegnelsen »Dresdner Stollen« var en oprindelsesbetegnelse. Forbundsdomstolen bekræftede i 2002, at betegnelsen »Dresdner Stollen« har karakter af en betegnelse for geografisk oprindelse.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Renomméet og kvaliteten, som kendetegner Stollen, der er fremstillet i det geografiske område, begrundes med de historiske rødder, den tidlige eksklusivitet i kraft af pavens smørbrev og den tradition for bagning af Stollen af høj kvalitet, der kontinuerligt efterleves og kontrolleres i det geografiske område.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Markenblatt Heft 22 af 30.5.2008, del 7c, s. 40330.

(http://publikationen.dpma.de/DPMApublikationen/dld_gd_file.do?id=541)

(1) EUT L 93 af 31.3.2006, s. 12.